|  |
| --- |
| **PRAVILNIK****O BLIŽIM USLOVIMA ZA POČETAK RADA I OBAVLJANJE DELATNOSTI USTANOVA ZA DECU***("Sl. glasnik RS", br. 50/94 i 6/96)* |
|
|

I UVODNA ODREDBA

**Član 1**

Ovim pravilnikom se propisuju bliži uslovi u pogledu prostora, opreme, broja stručnih i drugih radnika koje treba da ispunjavaju ustanove za decu (predškolske ustanove i dečja odmarališta) za početak rada i obavljanje delatnosti, kao i uslovi koje treba da ispunjavaju druga pravna i fizička lica za obavljanje pojedinih poslova i usluga u oblasti društvene brige o deci.

II USLOVI U POGLEDU PROSTORA

**Član 2**

Prostor predškolske ustanove čine objekti, odnosno građevinske i funkcionalne celine i pripadajući otvoreni prostori van objekta.

Prostori predškolske ustanove mogu biti namenski građeni objekti za decu, i to:

1) od 1 do 3 godine -- jaslice;

2) od 3 do 7 godina -- vrtić i

3) od 1 do 7 godina -- kombinovani dečji objekat.

Ako predškolska ustanova obavlja delatnost u drugim prilagođenim prostorima: pri osnovnim školama, mesnim zajednicama, kulturnim centrima, zdravstvenim ustanovama, ustanovama socijalne zaštite, u pogledu prostora primenjuju se uslovi utvrđeni ovim pravilnikom.

**Član 3**

Prostor dečjeg odmarališta čine objekti, odnosno građevinske i funkcionalne celine i pripadajući otvoreni prostori, i to: dvorište, igralište, ski i trim staza, plaža i slično, koji su namenski građeni ili prilagođeni nameni i koji:

1) rade tokom cele godine, ili

2) rade sezonski (letovališta i zimovališta).

Tereni za sport i rekreaciju dečjeg odmarališta treba da budu zastupljeni zavisno od prirodnih uslova i mogućnosti odmarališta i da se nalaze u njegovoj neposrednoj blizini.

**Član 4**

Objekti u kojima borave deca treba da zadovolje sledeće uslove:

1) da su građeni u naseljenom mestu gde su razvijene saobraćajne mreže i instalacije;

2) da su građeni od materijala koji obezbeđuje zvučnu, hidro i termoizolaciju;

3) da nisu građeni od lako zapaljivog materijala;

4) da su priključeni na električnu i telefonsku mrežu;

5) da su priključeni na javnu vodovodnu mrežu, a ako ona ne postoji da je obezbeđeno snabdevanje higijenski ispravnom tekućom vodom;

6) da su priključeni na javnu kanalizacionu mrežu ili propisno izgrađenu septičku jamu;

7) da su obezbeđeni grejanje i mehaničko provetravanje ukoliko je prirodno provetravanje nedovoljno;

8) da im je obezbeđen nesmetan prilaz prevoznim sredstvima.

**Član 5**

Prostor za rad vaspitne grupe u predškolskoj ustanovi čini, i to:

1) prostor za boravak dece;

2) zajednički prostor;

3) prostor van objekta (igrališta)

**Član 6**

**1) Prostor za boravak dece čini**, i to:

a) grupna soba,

b) garderoba, i

v) sanitarne prostorije

***a) Grupna soba***

Grupna soba treba da ispunjava sledeće uslove:

1) za boravak dece uzrasta od 1 do 7 godina treba da ima površinu od najmanje 50 m2, visine plafona od 2,80 m do 3,60 m i zapremine po detetu od najmanje 10 m3;

2) prozori treba da su građeni prema jugu - jugoistoku, ili imaju takav položaj da grupna soba bude osunčana najmanje dva sata dnevno. Površina prozora treba da bude najmanje 1/5 od površine poda, prozori su zaštićeni do visine od 1,10 m od poda. Izrada i način otvaranja treba da su bezbedni kako ne bi došlo do povređivanja dece;

3) osvetljenje treba da je ravnomerno, a na površinama za igru i rad dece najmanje 150 luksa, bilo da se radi o prirodnom ili veštačkom svetlu. Sijalice treba da budu zaštićene radi bezbednosti dece;

4) provetravanje treba da bude prirodno;

5) zagrevanje treba da bude ravnomerno i to najmanje 22 stepena u prostoriji za decu do dve godine i 20 stepeni za decu od 2 do 7 godina. Grejna tela treba da su bezbedna i na odgovarajući način zaštićena;

6) zvučna zaštita u odnosu na spoljne uticaje i susedne prostorije obezbeđuje se prema propisanim standardima;

7) podovi treba da budu od čvrstog materijala, pogodni za lako održavanje i ne mogu biti klizavi;

8) zidovi ne mogu biti oštrih ivica, tamnih i reflektujućih boja;

9) vrata treba da budu bez pragova, otvora širine minimum 80 cm, i da se otvaraju napolje. Zastakljena vrata treba da imaju stakla obezbeđena od loma. - Nisu dozvoljena klateća vrata;

10) električni utikači i prekidači treba da budu najmanje 1,5 m iznad poda, uz primenu sigurnosnih elemenata;

***b) Garderoba***

Garderoba za decu nalazi se u neposrednoj blizini grupne sobe i može biti zajednička za više grupa. Garderoba za decu do dve godine odvojena je od zajedničke garderobe.

***v) Sanitarna prostorija***

Sanitarna prostorija za decu sastoji se od dela za negu i higijenu i dela sa WC šoljama za dečji uzrast.

Sanitarna prostorija za decu uzrasta do dve godine povezana je sa grupnom sobom.

Podovi u sanitarnim prostorijama ne mogu biti klizavi i treba da budu napravljeni od materijala koji se lako čisti i ne propušta vodu.

Zidovi treba da budu visine najmanje od 1,60 m od poda, i obloženi keramičkim pločicama ili materijalom koji se lako čisti i ne propušta vodu.

Sanitarne prostorije treba da imaju prirodno ili veštačko provetravanje.

**Član 7**

**2) Zajednički prostor**

Zajednički prostor predškolske ustanove obuhvata: višenamenski prostor, prostoriju za vaspitače sa prostorom za didaktički materijal, prostoriju za preventivno zdravstveni rad i izolaciju bolesne dece, kuhinju, trpezariju, perionicu, sanitarne prostorije za odrasle i kotlarnicu, ukoliko se grejanje organizuje u okviru objekta.

Višenamenski prostor je zasebna prostorija ili holski prostor i obavezan je u objektima sa više od četiri vaspitne grupe.

Prostorija za vaspitače sa prostorom sa didaktičkim materijalom je zaseban prostor u kome se obezbeđuju uslovi za rad vaspitača i čuvanje didaktičkog materijala i stručne literature.

Prostorija za preventivno-zdravstveni rad i izolaciju ima površinu od najmanje 6 m2 i najmanje jedno točeće mesto.

**Član 8**

**3) Prostor van objekta**

Otvoreni prostor van objekta obuhvata: igralište, travnate terene i prilazne staze.

Otvorenog prostora treba da bude najmanje 10 m2 po detetu, od čega najmanje 3 m2 travnatih površina.

**Član 9**

Prostor dečjeg odmarališta za jednu grupu čine:

a) soba za spavanje,

b) sanitarna prostorija,

v) zajednički prostor, i

g) prostor van objekta.

***a) Soba za spavanje***

Soba za spavanje ima površinu od najmanje 3 m2 po ležaju, a visinu od najmanje 2,60 m i ima sopstveni WC, tuš kadu i umivaonik sa toplom i hladnom vodom.

***b) Sanitarna prostorija***

U sanitarnoj prostoriji podovi su napravljeni od materijala koji se lako čiste, ne propuštaju vodu i ne mogu biti klizavi; zidovi su obloženi keramičkim pločicama ili materijalom koji se lako čisti, ne propušta vodu i visine su najmanje 1,60 m; prozori su od neprovidnog stakla, ili su obezbeđeni od pogleda spolja; provetravanje je prirodno ili veštačko.

***v) Zajednički prostor***

Zajednički prostor treba da ispunjava uslove iz člana 7 ovog pravilnika osim što ne mora da poseduje poseban prostor za vaspitače - nastavnike.

***g) Prostor van objekta***

Prostor van objekta treba da ispunjava uslove iz člana 8 ovog pravilnika.

**Član 10**

Prostor za decu ometenu u razvoju treba da ispunjava uslove iz člana 6 ovog pravilnika.

Za rad sa decom na dužem bolničkom lečenju koriste se raspoloživi prostori zdravstvene ustanove, i to: posebne prostorije, bolesničke sobe, holovi, ambulante i drugi prostori.

**Član 11**

Kuhinja u ustanovi za decu može da bude proizvodna za jedan ili više objekata ili prihvatna.

Kuhinja treba da ispunjava propisane higijensko-tehničke uslove za proizvodnju hrane i prihvatanje proizvedene hrane.

Proizvodna kuhinja ima poseban deo za pripremnu obradu namirnica: povrća, voća, mesa, ribe, testa i drugo, deo za finalnu obradu hrane i serviranje hrane, kao i perionicu belog i crnog posuđa.

Podovi kuhinje treba da budu od materijala koji se lako pere, nije klizav i ne propušta vodu.

Zidovi u kuhinji treba da budu obloženi keramičkim pločicama, ili materijalom koji ne propušta vodu, lako se pere i održava i da budu visine od najmanje 1,80 m.

**Član 12**

Kapacitet proizvodne kuhinje se određuje prema broju obroka koji se priprema, i može da bude od 100 do 300 obroka i od 300 do 500 obroka.

Prihvatna kuhinja kapaciteta do 100, 300 ili 500 obroka nalazi se u sklopu objekta ustanove za decu.

Proizvodna kuhinja kao samostalni objekat koja snabdeva više ustanova za decu može da ima kapacitet više od 1000 obroka.

**Član 13**

Površina proizvodne kuhinje u zavisnosti od broja obroka iznosi najmanje, i to:

1) za 70 obroka do 50 m2;

2) za 100 obroka do 90 m2;

3) za 300 obroka do 160 m2;

4) za 500 obroka do 232 m2;

5) za 1000 obroka do 320 m2;

Površina kuhinje uvećava se za prateće prostore: magacine za pojedine vrste roba, hodnike i prostor za osoblje do 100%.

**Član 14**

Površina prihvatne kuhinje iznosi najmanje 36 m2 i može se korigovati za 8 do 12% ukoliko postoje zahtevi, i to:

1) sanitarnih organa za povećanjem ili izdvajanjem pojedinih odeljenja;

2) konstruktivnog sklopa objekta ili sistema projektne mreže;

3) obezbeđivanja zimnice i određenih rezervi namirnica u organizaciji snabdevanja.

**Član 15**

Sva odeljenja u sastavu kuhinje treba da budu povezana, a potrebna odvajanja vrše se pregradama minimalne visine 1,6 m.

Odvajanje prostora u kuhinjama manjeg kapaciteta do 100 obroka može se izvesti i rasporedom i postavkom elemenata kuhinjske opreme.

Parapeti u pregradama, ukoliko se zidaju kao i prozorski parapeti, treba da budu minimalne visine 1,3 m.

Vrata u prostorijama kuhinje treba da budu širine najmanje 90 cm.

**Član 16**

Raspored kuhinjskog prostora treba da omogući kretanje posuđa i namirnica u skladu sa tehnološkim procesom kretanja namirnica i sanitarno-higijenskim zahtevima. Tehnološki proces zahteva kretanje namirnica od prerade, termičke obrade do izdavanja.

Sanitarno-higijenski zahtevi podrazumevaju da u svim prostorima kuhinje u kojima se priprema hrana postoje čisti i prljavi delovi i putevi koji se međusobno ne ukrštaju.

**Član 17**

Ako objekat u kojem borave deca ima perionicu ona treba da ima prostor za prljavo rublje, prostor za pranje i sušenje kao i za ostavljanje čistog rublja. Površina perionice treba da bude od 26 do 46 m2 u zavisnosti od broja grupa u ustanovi.

U objektu bez perionice treba da bude odvojena ostava za smeštaj prljavog rublja i ostava za prijem i deponovanje čistog rublja.

Raspored prostora perionice treba da odgovara tehnološkim i sanitarno-higijenskim zahtevima izdvajanja prljavog i čistog rublja.

**Član 18**

U radnim prostorijama perionice mora da bude dnevno osvetljenje i prirodna ventilacija dok se njen glavni deo mehanički (veštački) provetrava i zagreva.

Visina glavnog dela perionice treba da bude 3,6 m a delovi perionice bez isparenja i vlage 3,0 m.

Zidovi perionice moraju biti obloženi glatkim keramičkim pločicama do visine minimum 1,50 m, a podovi obloženi pločicama koje ne klizaju, sa nagibom za odvod vode prema slivnicima.

III USLOVI U POGLEDU OPREME

**Član 19**

Grupna soba u predškolskoj ustanovi ima sledeću opremu stolove, stolice, ležaje, regale, police, kutije za igračke, zidnu tablu, podne jastuke, tepih, itison i slično.

Stolovi moraju biti zaobljenih ivica sa površinom ploče od toplog materijala dimenzija 40x40 cm po detetu, za decu do 4 godine visine 52 cm, a za stariju decu visine 56 cm.

Stolice moraju biti sa naslonom za leđa, a za decu do dve godine i sa naslonom za ruke. Visina stolice za decu do četiri godine treba da bude do 29 cm, a za stariju decu do 34 cm.

Ležaji za decu uzrasta do dve godine sastoje se od noseće konstrukcije visine do 30 cm i dušeka debljine do 8 cm. Za stariju decu treba da se koriste dušeci sa ili bez noseće konstrukcije debljine minimum 12 cm. Dimenzije ležaja treba da budu 140x55 cm.

**Član 20**

Garderobni elementi treba da budu širine najmanje 15 do 20 cm po detetu i da omogućavaju provetravanje. U okviru garderobe treba da postoje klupe za decu.

**Član 21**

Sanitarna prostorija za vaspitnu grupu treba da ima najmanje dve WC šolje i tri točeća mesta.

**Član 22**

Višenamenski prostor treba da ima mobilnu opremu pogodnu za realizaciju različitih programskih sadržaja rada sa decom.

**Član 23**

Prostor za vaspitače sa prostorom za didaktički materijal od opreme treba da ima: sto, stolice, police i plakare za smeštaj didaktičkog materijala.

**Član 24**

Prostorija za preventivno-zdravstveni rad od opreme treba da ima: ležaj, ambulantni ormarić, radni sto, stolicu, plakar sa otvorenim i zatvorenim delom za smeštaj zdravstvene dokumentacije, aparata i materijala, vagu sa visinometrom, sterilizator za špatule, kutiju prve pomoći i higijensku kantu.

**Član 25**

Soba za spavanje u dečjem odmaralištu treba da ima: ležaje dimenzija 190x90 cm, noćni ormarić, prostirku ispred ležaja, osim u sobama koje su prekrivene itisonom i posudu za otpatke.

Prozori u sobama za spavanje mogu imati kratke zavese i moraju da imaju neproziran zastor.

Broj i raspored ležaja u sobi za spavanje mora da bude takav da omogućava nesmetano kretanje dece.

**Član 26**

Garderobni elementi u dečjem odmaralištu mogu da budu zajednički za više dece sa policama i odeljkom za vešanje odeće, sa najmanje četiri vešalice po svakom ležaju.

**Član 27**

Usluživanje dece hranom treba da se obavlja u posebnoj prostoriji - trpezariji koja je opremljena stolovima i stolicama u skladu sa uzrastom dece i kapacitetom objekta.

**Član 28**

Sanitarna prostorija u dečjem odmaralištu treba da ima: WC, tuš kadu i umivaonik sa toplom i hladnom vodom, policu, ili ormarić za toaletni pribor, vešalicu za odlaganje odeće, ogledalo, i držače za sapun i peškir.

**Član 29**

Kuhinja za jednu grupu dece u ustanovama za decu treba da ima sledeću opremu: radni sto sa fiokama, viseći ormar, sudoperu dvodelnu, šporet sa pećnicom i četiri ploče, uređaje za odvod dima, pare i mirisa, servirna kolica, kao i posuđe i pribor za pripremu i obradu namirnica.

Ukoliko se radi o kuhinji većeg kapaciteta sa izdvojenim prostorima za obradu i pripremanje povrća, voća, mesa, ribe i testa, svaki od tih prostora treba da ima istu opremu.

Sve radne površine u kuhinji treba da imaju gornju ploču od materijala pogodnog za lako čišćenje, pranje i dezinfekciju, a površine koje su u dodiru sa vodom treba da budu od nerđajućeg materijala.

Svako dete u grupi treba da ima šolju sa tacnom. tanjir i pribor za jelo.

Ostali kuhinjski pribor za jednu grupu čine:

1) činije za supu 3-4;

2) činije za salatu i voće 3-4;

3) kašike za sipanje 3-4;

4) korpe za hleb 3-4;

5) bokal za mleko 3-4;

6) veće okrugle tacne 2;

7) noževi i drugi pribor za obradu i pripremu namirnica;

8) mašine, aparati i slično.

**Član 30**

Perionica u ustanovi za decu treba da ima sledeću opremu: ormar za čist veš, ormar za prljav veš, sto za peglanje, stolicu, mašinu za pranje veša, mašinu za sušenje veša, peglanje i slično.

**Član 31**

Opremu ustanove za decu čine i aparati za održavanje higijene (usisivači i sl.) pribor za šivenje, aparati za opravke i protivpožarni aparati.

**Član 32**

Opremu otvorenog prostora čine ugrađeni i pokretni elementi.

Ugrađeni elementi su sprave, odnosno konstrukcije za sprave, klupe, stolovi odnosno drugi elementi za igru i aktivnosti dece. Pokretni elementi su delovi sprava koji se montiraju, nefiksirane sprave i druga sredstva i didaktički materijali koji se po potrebi iznose na otvoreni prostor.

Na odgovarajućim delovima otvorenog prostora, potrebno je zasaditi drveće i drugo zelenilo koje odgovara zdravstveno-higijenskim zahtevima boravka dece.

**Član 33**

Oprema sobe za rad sa decom ometenom u razvoju treba da ispunjava uslove iz člana 19 ovog pravilnika.

IV USLOVI U POGLEDU PROSTORA, OPREME, BROJA, STRUČNIH I DRUGIH RADNIKA ZA OBAVLJANJE POJEDINIH POSLOVA, ODNOSNO USLUGA IZ OBLASTI DRUŠTVENE BRIGE O DECI

**Član 34**

Za obavljanje pojedinih poslova, odnosno usluga iz oblasti društvene brige o deci, stan ili drugi prilagođen prostor treba da ispunjava sledeće uslove:

1) ako se organizuje čuvanje i zbrinjavanje dece na jedan, a najviše do tri sata dnevno kao i organizovanje različitih programa rada sa decom:

a) u pogledu prostora, stan ili drugi prilagođen prostor treba da ima:

- sobu površine od najmanje 1,5 kvm po detetu; visina plafona od najmanje 2,60 m; osvetljenje prirodno i ravnomerno, minimum 150 luksa; provetravanje prirodno; zagrevanje ravnomerno i to najmanje 22° za decu do 2 godine i 20° za decu od 2 do 7 godina; odgovarajuću zaštitu grejnih tela; zastakljena vrata obezbeđena od loma; električne utikače i prekidače zaštićene sigurnosnim elementima;

- sanitarne prostorije treba da imaju tekuću hladnu i toplu vodu i WC šolju;

b) u pogledu opreme soba treba da ispunjava uslove iz člana 19 ovog pravilnika;

2) ako se organizuje čuvanje i zbrinjavanje dece preko tri sata dnevno, osim uslova u pogledu prostora i opreme propisanih u tački 1 ovog člana, stan odnosno drugi prilagođen prostor treba da ispunjava i sledeće uslove:

a) da ima kuhinju kao zasebnu prostoriju sa pripadajućim opremom koja zadovoljava osnovne sanitarno-higijenske uslove za čuvanje hrane, pripremu hrane i održavanje pribora;

b) da ima ležajeve za decu koji ispunjavaju uslove propisane u članu 19 ovog pravilnika.

Broj stručnih radnika zavisi od broja dece i vaspitnih grupa obrazovanih u skladu sa zakonom i odgovara broju stručnih i drugih radnika u predškolskim ustanovama utvrđenom ovim pravilnikom.

V USLOVI U POGLEDU BROJA STRUČNIH I DRUGIH RADNIKA

**Član 35**

Stručni radnici u predškolskoj ustanovi i dečjem odmaralištu su radnici koji rade na poslovima vaspitanja i obrazovanja, preventivne zdravstvene zaštite i socijalnog rada.

**Član 36**

Broj stručnih radnika u ustanovama za decu zavisi od oblika rada i broja vaspitnih grupa u ustanovi, a broj drugih radnika zavisi i od načina organizovanja ishrane, veličine i broja objekata kao i građevinsko-tehničkih osobina i lokacija objekata.

**Član 37**

Predškolska ustanova obezbeđuje stručne i druge radnike za obavljanje sledećih poslova:

1) rukovođenja;

2) organizovanja vaspitno-obrazovnog rada;

3) organizovanja preventivne - zdravstvene zaštite;

4) organizovanja socijalnog rada;

5) organizovanja ishrane, higijene prostorija i obavljanja tehničkih poslova, i

6) organizovanja opštih i zajedničkih poslova.

**Član 38**

Predškolska ustanova ima direktora sa punim radnim vremenom, ako ima 24 vaspitne grupe celodnevnog boravka ili 40 vaspitnih grupa poludnevnog boravka.

U predškolskoj ustanovi sa mašim brojem vaspitnih grupa direktor, pored poslova rukovođenja, obavlja i druge poslove, srazmerno manjem broju grupa, u skladu sa svojom stručnom spremom.

**Član 39**

Predškolska ustanova sa 28 vaspitnih grupa celodnevnog boravka ili sa 40 vaspitnih grupa poludnevnog boravka ima jednog stručnog saradnika za vaspitno-obrazovni rad - pedagoga ili psihologa.

Predškolska ustanova sa više od 28 vaspitnih grupa celodnevnog boravka, odnosno, 40 vaspitnih grupa poludnevnog boravka može imati jednog stručnog saradnika drugog profila.

Predškolska ustanova sa 72 vaspitne grupe celodnevnog boravka ima jednog stručnog saradnika za preventivnu zdravstvenu zaštitu.

Predškolska ustanova sa 48 do 120 vaspitnih grupa celodnevnog boravka, odnosno sa 192 grupe poludnevnog boravka ima jednog stručnog saradnika za ishranu - dijetetičara.

Predškolska ustanova sa 90 do 150 vaspitnih grupa celodnevnog boravka, odnosno sa 180-300 vaspitnih grupa poludnevnog boravka ima jednog stručnog saradnika za ostvarivanje i unapređivanje socijalne funkcije.

**Član 40**

Predškolska ustanova na jednu vaspitnu grupu celodnevnog boravka ima:

- sa 9 sati dnevnog rada jednu medicinsku sestru odnosno vaspitača sa punim radnim vremenom i jednu sa 63,6°/o punog radnog vremena;

- sa 10 sati dnevnog rada jednu medicinsku sestru, odnosno vaspitača sa punim radnim vremenom i jednu sa 81,8°/o punog radnog vremena;

- sa 11 sati dnevnog rada dve medicinske sestre odnosno vaspitača.

Ustanova na jednu vaspitnu grupu poludnevnog boravka ima:

- sa 3 sata dnevnog rada jednog vaspitača sa 54,5% punog radnog vremena;

- sa 4 sata dnevnog rada jednog vaspitača sa 72,7% punog radnog vremena;

- sa 5 sati dnevnog rada jednog vaspitača sa 90,9% punog radnog vremena.

**Član 41**

Predškolska ustanova na 8,26 vaspitnih grupa celodnevnog boravka dece uzrasta od tri do sedam godina, odnosno na 21 vaspitnu grupu poludnevnog boravka ima jednu medicinsku sestru na poslovima preventivne zdravstvene zaštite.

**Član 42**

Predškolska ustanova na 8 vaspitnih grupa celodnevnog boravka odnosno 40 vaspitnih grupa poludnevnog boravka ima jednog radnika na poslovima pripremanja hrane.

Predškolska ustanova na 5,0 vaspitnih grupa celodnevnog boravka, odnosno na 24,55 vaspitnih grupa poludnevnog boravka ima jednog radnika na poslovima serviranja hrane.

**Član 43**

Predškolska ustanova na 10 vaspitnih grupa celodnevnog boravka, odnosno na 25 vaspitnih grupa poludnevnog boravka ima jednog radnika za opšte, pravne, finansijske, administrativne i slične poslove.

**Član 44**

Predškolska ustanova na 2,0 vaspitnih grupa celodnevnog boravka ili 5,00 vaspitnih grupa poludnevnog boravka ima jednog radnika na poslovima održavanja higijene.

**Član 45**

Predškolska ustanova na 10 vaspitnih grupa celodnevnog boravka, odnosno na 25 vaspitnih grupa poludnevnog boravka ima jednog radnika na tehničkim poslovima.

**Član 46**

Predškolska ustanova zavisno od načina grejanja može imati ložača, a njihov broj ustanova i osnivač utvrđuju sporazumno prema stvarnim potrebama.

**Član 47**

Dečje odmaralište obezbeđuje radnike na poslovima:

1) rukovođenja;

2) glavnog vaspitača;

3) saradnika za sportsko rekreativne aktivnosti;

4) preventivne zdravstvene zaštite;

5) pripremanja i serviranja hrane;

6) održavanja higijene;

7) administrativno-finansijskim i tehničkim.

**Član 48**

Pored zaposlenih radnika iz člana 47 ovog pravilnika na jednu grupu dece se angažuje za uzrast do 7 godina - jedan vaspitač, a za uzrast dece od 7 do 15 godina - jedan nastavnik.

VI PRELAZNA I ZAVRŠNA ODREDBA

**Član 49**

Stupanjem na snagu ovog pravilnika prestaje da važi Pravilnik o normativima prostora, opreme i sredstava za vaspitno-obrazovni rad u dečjim vrtićima i vaspitnim grupama predškolske dece pri osnovnim školama ("Prosvetni glasnik", broj 4/77) i Pravilnik o bližim uslovima za obavljanje poslova iz oblasti socijalne i dečje zaštite ličnim radom ("Službeni glasnik RS", broj 50/90).

**Član 50**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".